钦定古今图书集成/明伦汇编/宫闱典/第081卷 > 辽
## 钦定古今图书集成/明伦汇编/宫闱典/第081卷 > 辽

辽制：册王妃公主仪，及公主下嫁之仪幰车之制。
按《辽史礼志》册王妃公主仪：至日，押册使副并读册
等官，押册东便门入，持节前导至殿，册案置横街北，
少东，引使副等面殿立而鞠躬。侍中临轩称“有制”，皆
再拜鞠躬。宣制讫，舞蹈五拜。引册于宣庆门出。使副
等押领仪仗册案，赴各私第厅前，向阙陈列，设传宣
受册拜褥，册案置褥左，去羃盖，使副案右，序立。受册
者就位立。传宣称：“有制”，再拜。宣制毕，舁册人举册匣于褥前跪捧。引读册者与受册者皆俛伏跪，读讫，皆
俛伏，兴。受册者谢恩。国王五拜，王妃、公主四拜。若册
礼，同日先上皇太后册宝，次临轩同制。遣使册皇后、
诸王妃主，次册皇太子公主。下嫁仪选公主诸父
一人为婚主。凡当奥者、媒者致词之仪，自纳币至礼
成，大略如纳后仪。择吉日，诘旦，媒者趣尚主之家诣
宫，俟皇帝、皇后御便殿，率其族入见。进酒讫，命皇族
与尚主之族相偶饮。翼日，尚主之家以公主及婿率
其族入见，致宴于皇帝、皇后，献赆送者礼物讫，朝辞。
赐公主青幰车二，螭头、盖部皆饰以银，驾驼。送终车
一，车楼纯锦，银螭悬铎，后垂大毡，驾牛，载羊一，谓之
祭羊，拟送终之具。至覆尸仪物咸在。赐其婿朝服、四
时袭衣、鞍马，凡所须无不备。选皇族一人送至家。
按《仪卫志》：“青幰车二，螭头、盖部皆饰以银，驾用驼，公
主下嫁以赐之。”古者王姬下嫁，车服不系其夫，下王
后一等，此其遗意欤？

### 圣宗统和元年二月甲寅以皇女长寿公主下嫁国舅宰相萧婆项之子吴留冬十月戊子以公主淑哥下嫁国舅详稳照姑

按《辽史圣宗本纪》云云。

统和四年，封义成公主，许嫁夏国李继迁。

按《辽史圣宗本纪》：“统和四年十二月丁巳，李继迁引
五百骑款塞，愿婚大国，永作藩辅。”诏以王子帐节度
使耶律襄之女汀封义成公主，下嫁，赐马三千匹。
统和七年，以义成公主下嫁李继迁。太师萧闼览请
尚主，许之。

按《辽史圣宗本纪》：“统和七年三月戊戌，以王子帐耶
律襄之女封义成公主，下嫁李继迁。夏四月乙卯，国
舅太师萧闼览为子排亚请上皇女延寿公主，许之。”

### 开泰元年二月丁丑诏封皇女八人为郡主

按《辽史圣宗本纪》云云。

### 兴宗景福元年十二月以兴平公主下嫁夏国王李德昭子元昊以元昊为夏国公驸马都尉

按《辽史兴宗本纪》云云。

### 重熙十六年冬十月丙辰定公主行妇礼于舅姑仪按辽史兴宗本纪云云

### 道宗太康三年秋七月辛亥牌应郎君讹都斡尚皇女赵国公主授驸马都尉

按《辽史道宗本纪》云云。

### 天祚帝乾统五年三月壬申以族女南仙封成安公主下嫁夏国王李乾顺

按《辽史天祚帝本纪》云云。

乾统八年六月壬寅，夏国王李乾顺以成安公主生
子，遣使来告。

按《辽史天祚帝本纪》云云。